<classify> MAMLAKA ya Mapato Tanzania TRA Mkoa wa Kodi Kariakoo imewakamata watu watatu kwa tuhuma za kughushi risiti zenye thamani ya Sh milioni 10 ambayo alipewa mnunuzi baada ya kununua vifaa vya ujenzi kutoka katika duka la Tarama Traders lililopo Kariakoo jijini Dar es Salaam.Sambamba na hao, pia inawashikilia wengine wawili kwa kosa la kutumia risiti moja ya Sh 750,000 kusafirishia mizigo kwa nyakati tofauti. Hatua hiyo inakuja siku moja tu, tangu gazeti hili lilipochapa Ripoti Maalumu inayoonesha jinsi gani baadhi ya wafanyabiashara hususani katika eneo la Kariakoo wanavyoiibia serikali kwa kughushi risiti za kielektroniki za EFD.Akizungumza na waandishi wa habari juzi Dar es Salaam akiwa katika operesheni ya kuwakamata wafanyabiashara wanaoghushi risiti, Meneja Mkoa wa Kodi Kariakoo, Warioba Kanire alisema kuwa wamefanikiwa kumkamata mnunuaji wa mizigo, Godbless Swai akiwa na mzigo wa vifaa vya ujenzi, huku akiwa na risiti feki yenye thamani ya Sh milioni 10.Mbali na Swai, TRA pia ilimkamata muuzaji wa duka la Tarama Traders, Deogratius Kimaro pamoja na dalali George Kimaro. Kanire ambaye alikuwa ameambatana na maofisa wa mamlaka hiyo kukagua iwapo wafanyabiashara wanatoa risiti za kodi kwa usahihi, alisema kuwa Swai alipohojiwa na TRA alijitambulisha kuwa ni mnunuzi ambaye alinunua bidhaa kutoka Tarama Traders zenye thamani ya Sh milioni 2.6 isipokuwa alikuwa na risiti feki iliyokuwa imeandikwa Sh milioni 10.Baada ya kufika katika duka hili Tarama Traders, tumebaini kuwa biashara haikufanyika sawasawa kwani risiti hii tuliyooneshwa na mteja aliyenunua bidhaa inatofautiana kwenye ukubwa wa maandishi fonts na ile inayotoka kwenye mashine halisi za EFD.Tumemkamata mteja huyo ili kuthibitisha biashara aliyoifanya... Tulipofika kwenye duka alilonunulia bidhaa, ghafla mteja huyo alisema bosi wake alilipia mzigo huo Sh milioni 2.6 lakini baada ya kufika dukani hapo ikaonekana kuwa kuna mtu amemtafutia risiti ya kutembelea ili asikamatwe njiani kwani kwenye duka hilo alinunua bidhaa za Sh milioni 2.6 na sio milioni 10...Tulidhani aliyempa risiti hiyo ni mwenye duka lakini baada ya kufika kukagua siye mwenye duka. Sasa tunamtafuta aliyetoa risiti hiyo kwa kuwa ni ya kughushi, alisema Kanire.Aidha, meneja huyo alisema waliishikilia mizigo hiyo huku wakiendelea kumhoji, mnunuzi huyo ambaye alikiri kosa na hivyo mamlaka hiyo inaendelea kufanya uchuguzi ili kubaini mtandao mzima unaofanya shughuli hizo ili hatua stahiki zichukuliwe.Katika tukio jingine, mamlaka hiyo ilifanikiwa kumkamata mmiliki wa duka la vipodozi la R S Inter trade jina halikupatikana na dalali ajulikanaye kwa jina la Priscus Massawe mkazi wa Temeke kwa kosa la kutumia risiti moja kupeleka mizigo sehemu mbalimbali, ikiwa ni mojawapo ya njia ya kukwepa kodi.Meneja Kanire alisema maofisa wake walikamata risiti yenye thamani ya Sh 750,000 kutoka kwa mbeba mizigo mmoja ambaye jina lake halikupatikana mara moja baada ya kubainika akitoa mizigo eneo la Kitumbini na kupeleka Kariakoo kwa wateja tofauti tofauti huku akitumia risiti hiyo moja.Risiti tuliyooneshwa imekatwa juzi Jumanne na leo jana Jumatano bado inatumika kupeleka mizigo hiyo. Hivyo unakuta risiti moja inapeleka mizigo mingi, hii inaonyesha wanakwepa kodi, alisema.Alisema hata walipofuatilia mizigo hiyo huko Kariakoo walibaini kuna dalali ajulikanaye kwa jina la Priscus Massawe mkazi wa Temeke, ndiye alikuwa akiipokea na kupeleka kwa wateja mbalimbali, kitendo kinachoashiria ni ukwepaji mkubwa wa kodi. Huu sio utaratibu unanunua bidhaa unasambaza hutoi risiti. Unatakiwa uje TRA uelekezwe namna ya kufanya biashara, Meneja huyo alimweleza mfanyabiashara huyo.  <topic>: KITAIFA 